b'\n_START_ARTICLE_\nKoncerta za flavto in orkester (Mozart)\n_START_PARAGRAPH_\nWolfgang Amadeus Mozart: Koncerta za flavto in orkester.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nMozart baje flavte ni preve\xc4\x8d maral, motila ga je predvsem problemati\xc4\x8dna intonacija tedanjih glasbil. Pa vendar je napisal opero \xc4\x8carobna pi\xc5\xa1\xc4\x8dal, Koncert za flavto, harfo in orkester in solisti\xc4\x8dna koncerta za flavto in orkester KV 313 v G-duru in KV 314 v D-duru, ki je bil najprej napisan za oboo. Oba sta nastala januarja ali februarja leta 1778 v Mannheimu, v katerem se je Mozart za dalj\xc5\xa1i \xc4\x8das ustavil na svojem potovanju v Pariz, da bi spoznal najnovej\xc5\xa1e dose\xc5\xbeke tamkaj\xc5\xa1njega odli\xc4\x8dnega kne\xc5\xbejega orkestra. V nekem pismu iz februarja 1778 omenja, da je oba koncerta napisal za nizozemskega zdravnika in ljubiteljskega flavtista Ferdinanda de Jeana, ki ga je sre\xc4\x8dal v hi\xc5\xa1i mannheimskega flavtista Endeja. De Jean je pri Mozartu za lepo vsoto 200 forintov naro\xc4\x8dil tri koncerte in dva kvarteta za flavto. Nobena izmed pogodbenih strank se ni dr\xc5\xbeala dogovora. Mozart je skomponiral tri kvartete, tretjega koncerta ni nikoli napisal, drugi pa je dobesedna transkripcija njegovega koncerta za oboo, zato je de Jean Mozartu izpla\xc4\x8dal le 96 forintov od dogovorjenih 200. Vendar je imel naro\xc4\x8dnik pri koncertu v G-duru vse razloge za zadovoljstvo, \xc4\x8deprav je bil drugi stavek zanj prezahteven in mu je skladatelj namesto njega poslal Andante KV 315.'